Vremea extremă a făcut ravagii în nordul Italiei. În apropiere de Borgo Mantovano, regiunea Lombardia, un tren de marfă chiar a fost răsturnat cu totul de o tornadă produsă joi seară.
Toate cele şapte vagoane ale trenului, goale, dar cântărind fiecare câte 22 de tone, au fost răsturnate de tornadă la terminalul unei companii de furaje agricole.
🛑🇮🇹| Insane train-tossing tornado batters Italy
Wind gusts of up to 200 km/h scattered seven multi-ton freight train tank cars near the Italian town of Borgo Mantovano.
The unprecedented wind power tore off roofs, destroyed power lines and destroyed other structures as rain… pic.twitter.com/tYcO7OzRcJ
— Hyacinth Dml✨❄️ (@Hyacinthedml) May 17, 2024
„În toți anii de când sunt primar, nu am văzut niciodată trenuri răsturnate din cauza vântului.
Sunt scene incredibile: acoperişuri distruse, multe drumuri şi subsoluri inundate. E o situaţie foarte grea. Din fericire, nimeni nu a fost rănit”, a transmis primarul din Borgo Mantovano, Alberto Borsari, pe Facebook:
BBC notează că în Borgo Mantovano vântul a bătut chiar și cu 200 km/h.
Nordul Italiei a fost lovit de un ciclon. Case și drumuri au fost inundate mai ales în regiunile Veneto şi Lombardia, mașinile au fost luate de ape, școlile și grădinițele au fost închise și sute de oameni au fost evacuați, scrie presa locală. Guvernatorul regiunii Veneto a spus că vremea a fost ca o „bombă cu apă”. Autoritățile din Milano au transmis că nu au mai fost ploi atât de intense în ultimii 170 de ani, iar în Verona autorităţile au descoperit cadavrul unei persoane luată de potop.
Între timp, sudul Italiei se confruntă cu un val de caniculă ce a adus până la 35 de grade în Sicilia. În Sardinia e secetă, iar fermierii se așteaptă la jumătate din recolta de grâu obișnuită.